भोपाल. रामप्रकाश पुंडे प्रदेश के ऐसे एकलौते शख्स हैं, जिन्होंने 2006 में एनसीसी की नेवी विंग का प्रतिनिधित्व करते हुए ऑल इंडिया बेस्ट कैडेट का गोल्ड मेडल जीता था। दर्जनों मेडल जीतने वाले रामप्रकाश पुंडे का कहना है कि जो चाहा वो हासिल नहीं कर पाया। बोट पुलिंग में मुकाम पाने प्रैक्टिस के लिए रोज सुबह 3.45 बजे होशंगाबाद से भोपाल आते थे रामप्रकाश।
मूल रूप से होशंगाबाद के रहने वाले 30 वर्षीय रामप्रकाश कहते हैं कि एनसीसी की नेवी विंग में रहते हुए मेरा झुकाव हमेशा बोट पुलिंग की ओर रहा। इसलिए मैं बोट पुलिंग की प्रैक्टिस के लिए होशंगाबाद से रात 3.45 बजे ट्रेन से भोपाल आता था। सुबह 5 बजे बड़े तालाब पहुंचकर घंटों बोट पुलिंग की प्रैक्टिस करता था।
कई बार तो मैं अपने घर होशंगाबाद रात 10 बजे तक पहुंच पाता था। 5 घंटे घर पर रहने के बाद रात 3.45 बजे फिर भोपाल के लिए चल पड़ता था। बोट पुलिंग में मुकाम पाने के लिए मैंने बहुत मेहनत की है। रामप्रकाश फिलहाल भोपाल मेमोरियल हॉस्पिटल में जेआरए के पद पर कार्यरत हैं।
मैंने नर्मदा नदी में घंटों की है प्रैक्टिस
रामप्रकाश का कहना है कि होशंगाबाद जैसे छोटे शहर में बोट पुलिंग के बारे में कोई कुछ नहीं जानता था, फिर भी मैंने अपने ही तरीके से नर्मदा नदी में घंटों प्रैक्टिस की, फिर मैंने भोपाल का रुख किया। यहां मैंने कड़ी मेहनत से 10 साल में बोट पुलिंग के खेल में स्टेट व नेशनल लेवल पर दर्जनों गोल्ड और सिल्वर मेडल जीते हैं।
hin_Deva hin_Deva hin_Deva hin_Deva hin_Deva